DEMANTIJ NA OBJAVU NEFORMALNE GRUPE GRAĐANA TZV „KARTON REVOLUCIJA“

Obzirom da se proteklih dana u javnosti pojavila informacija o nestanku vode na planini Konjuh, tačnije na „Hajr“ česmama na lokalitetu „Čaršija“ na raskrsnici Zobik – Velika Zlaća, izgrađenim od strane grupe građana koju je organizovao Kukić Ibrahim (zv. Brajko), te da je u tim informacijama navedeno da je nestašica vode uzrokovana radovima na sječi šume na širem lokalitetu Zlače, koje vrši J.P.“Šume TK“ DD Kladanj dužni smo se obratiti javnosti kako bi upoznali sve zainteresovane o stvarnom stanju na terenu. Navodi o nestanku vode kao i uzrocima tog stanja, koje je na senzacionalistički, apokaliptičan i krajnje dramatičan način u svojoj objavi iznijela grupa građana pod nazivom „Karton revolucija“ gdje optužuju JP „Šume TK“ za takvo stanje, su potpuno neistiniti, zlonamjerni te je nejasno s kojim ciljem se ovakve informacije puštaju u javnost osim da nanesu štetu JP „Šume TK“. Obavještavamo javnost da ovo preduzeće sve poslove iz oblasti čuvanja, uzgoja, zaštite i iskorištavanja šuma obavlja na društveno odgovoran i zakonit način u skladu sa važećim propisima, šumarskom etikom i u duhu potrajnosti gazdovanja šumama. Posebna pažnja se poklanja vodotocima, izvorima, vodno tehničkim objektima te naravno i hajr česmama od kojih su mnoge izgrađene od strane JP „Šume TK“. Preduzeće godinama posjeduje FSC certifikat izdat od strane ovlaštene međunarodne kuće gdje se najveći akcenat stavlja na očuvanje vodnog režima u šumama i uopće svih vodotoka na području koje nam je dato na korištenje, što samo potvrđuje ispravnost poslovanja preduzeća u ovom i svim drugim segmentima rada.

Želimo vjerovati da su netačni medijski napisi o nestašici vode na navedenom lokalitetu ipak produkt neprovjerenih informacija iznešenih od strane „Karton revolucije“ a ne pokušaj da se baci ljaga na naše Preduzeće i naše uposlenike, međutim, imajući u vidu da ovo nije prvi put da se našem kolektivu po istom obrascu, lažima, neistinama i netačnim informacijama nanosi šteta od strane iste organizacije, uvjereni smo da se ovdje radi o istoj namjeri.

Samozvani „Zaštitnici prirode“ koji uporno obmanjuju javnost, se nikad nisu odazvali, niti su pozvali svoje pratioce na društvenim mrežama, nijednoj akciji pošumljavanja, gašenja požara, čišćenja divljih deponija kako bi dokazali svoju istinsku predanost zaštiti okolice, za razliku od drugih udruženja i građana kojima i ovim putem iskazujemo svoju duboku zahvalnost što sa našim uposlenicima dugi niz godina volonterski i sa ljubavlju rade ove poslove.

Većina naših uposlenika kao i svi građani Kladnja časno i pošteno vijekovima žive i rade na obroncima planine Konjuh i nisu ničim zaslužili da ih navedena organizacija naziva „kladanjskom mafijom“ ili „šumarskom mafijom“ niti je potrebno da nas neko ko i ne zna gdje je Konjuh uči kako ćemo čuvati svoju planinu.

Sve zainteresovane organizacije, udruženja, građane pozivamo da posjete naše Preduzeće kako bi se upoznali s našim radom i samom organizacijom Preduzeća.

Obavještavamo javnost da ćemo protiv navedenih lica podnijeti krivičnu prijavu radi naruševanja ugleda Preduzeća.

Kao dokaz našim tvrdnjama svim građanima stavljamo na uvid dopis koji je objavila grupa građana koji su izgradili navedene hajr česme.

